Αγαπητοί φοιτητές του Τμήματος Μηχανολόγων Μηχανικών   
του Ελληνικού Μεσογειακού Πανεπιστημίου,

σύμφωνα με το νόμο ίδρυσης του Ελληνικού Μεσογειακού Πανεπιστημίου, για τους εν ενεργεία φοιτητές του Τμήματός μας προβλέπονται τα ακόλουθα:

«*Οι εγγεγραμμένοι φοιτητές σε Τμήματα του Τ.Ε.Ι. Κρήτης, δηλαδή όσοι κατά την έναρξη ισχύος του παρόντος δεν έχουν ολοκληρώσει όλες τις υποχρεώσεις που απαιτούνται από το πρόγραμμα σπουδών για τη λήψη πτυχίου, εντάσσονται αυτοδίκαια στα Τμήματα του Ελληνικού Μεσογειακού Πανεπιστημίου* … *με δικαίωμα να ολοκληρώσουν τις σπουδές τους σύμφωνα με τις παραγράφους 2 και 5.*»

«*2. Η ακαδημαϊκή λειτουργία των Τμημάτων του Τ.Ε.Ι. Κρήτης συνεχίζεται μεταβατικά μέχρι την αποφοίτηση των ήδη εγγεγραμμένων, κατά την έναρξη ισχύος του παρόντος, φοιτητών, οι οποίοι συνεχίζουν και ολοκληρώνουν το πρόγραμμα σπουδών του Τμήματος Τ.Ε.Ι. εισαγωγής τους και λαμβάνουν τον αντίστοιχο τίτλο σπουδών Τμήματος Τ.Ε.Ι.*»

«*5. Οι προπτυχιακοί φοιτητές που εξετάζονται επιτυχώς στα απαιτούμενα για τη λήψη πτυχίου υποχρεωτικά και μαθήματα επιλογής του πρώτου κύκλου σπουδών του Τμήματος Τ.Ε.Ι. εισαγωγής τους, χωρίς να έχουν υπερβεί τη διάρκεια των εξαμήνων που απαιτούνται για τη λήψη του τίτλου σπουδών, σύμφωνα με το ενδεικτικό πρόγραμμα σπουδών, προσαυξανόμενη κατά τέσσερα (4) εξάμηνα, έχουν τη δυνατότητα, με τον περιορισμό της παραγράφου 1, με αίτηση που καταθέτουν στη γραμματεία του Τμήματος στο οποίο εντάσσονται, αντί να ορκιστούν και να λάβουν πτυχίο Τ.Ε.Ι., να παρακολουθήσουν επιπλέον μαθήματα από το πρόγραμμα σπουδών του αντίστοιχου Τμήματος Πανεπιστημίου και να λάβουν πτυχίο πανεπιστημιακής εκπαίδευσης. Η αίτηση υποβάλλεται έως τις 15.9.2019, διαφορετικά μέσα σε εξήντα (60) ημέρες από την ανάρτηση της βαθμολογίας στο τελευταίο μάθημα και μπορεί να ανακληθεί με νέα αίτηση του ενδιαφερομένου που υποβάλλεται το αργότερο έξι (6) μήνες μετά την κατάθεση της αρχικής δήλωσης. Τα επιπλέον μαθήματα καθορίζονται με πράξη του Προέδρου του Τμήματος, ύστερα από σχετική απόφαση της Συνέλευσης Τμήματος, η οποία εγκρίνεται από τη Σύγκλητο και με την οποία γίνεται αντιστοίχιση μαθημάτων του προγράμματος σπουδών του Τμήματος Τ.Ε.Ι. με μαθήματα του προγράμματος σπουδών του Τμήματος του Πανεπιστημίου. Η απόφαση της Συνέλευσης του Τμήματος, του προηγούμενου εδαφίου, με τους πρόσθετους όρους λήψης πτυχίου Πανεπιστημίου, εκδίδεται έως τις 30.6.2019 και σε κάθε περίπτωση πριν από την υποβολή της αίτησης από τους φοιτητές. Δεν αντιστοιχείται με μάθημα και δεν λαμβάνεται υπόψη για τη λήψη του πτυχίου πανεπιστημιακής εκπαίδευσης η πρακτική άσκηση, εκτός αν περιλαμβάνεται πρακτική άσκηση και στο αντίστοιχο πρόγραμμα σπουδών του Τμήματος του Πανεπιστημίου. Για τα μαθήματα που ολοκλήρωσε επιτυχώς ο φοιτητής και την πρακτική άσκηση, που δεν λαμβάνονται υπόψη για τη λήψη του πτυχίου πανεπιστημιακής εκπαίδευσης, χορηγείται σχετική βεβαίωση παρακολούθησης.*»

Συνοψίζοντας τα ως άνω αναφερόμενα:

1. Οι φοιτητές που ολοκληρώνουν σε χρόνο μεγαλύτερο από 6 έτη παίρνουν το πτυχίο του προγράμματος σπουδών που εισήλθαν με τις πανελλαδικές εξετάσεις, δηλαδή πτυχίο Τμήματος Μηχανολόγων Μηχανικών Τ.Ε.Ι. Κρήτης. Το πτυχίο θα το εκδώσει το νέο ίδρυμα.
2. Οι φοιτητές που ολοκληρώνουν όλες τις ακαδημαϊκές υποχρεώσεις τους (μαθήματα, πτυχιακή εργασία και πρακτική άσκηση) πριν τα 6 έτη μπορούν αν θέλουν αντί για αίτηση πτυχίου να κάνουν αίτηση να ενταχθούν στο νέο τμήμα και να πάρουν όσα μαθήματα θα χρειαστεί για να πάρουν το πτυχίο από το νέο Τμήμα Μηχανολόγων Μηχανικών του Ελληνικού Μεσογειακού Πανεπιστημίου.
3. Η αντιστοίχιση μαθημάτων παλαιού και νέου τμήματος θα ανακοινωθεί το αργότερο μέχρι το τέλος Ιουνίου 2019.
4. Τα μαθήματα, οι εξετάσεις και η πρακτική άσκηση του παλαιού Τμήματος θα συνεχιστούν κανονικά.

Όλα τα μέλη του Τμήματος παραμένουμε στη διάθεσή σας για κάθε διευκρίνιση.

Εκ μέρους της Συνέλευσης

του Τμήματος Μηχανολόγων Μηχανικών

Ο Πρόεδρος του Τμήματος

Δημήτρης Αλ. Κατσαπρακάκης

Αναπληρωτής Καθηγητής